钦定古今图书集成/明伦汇编/氏族典/第078卷 > 吴时
## 钦定古今图书集成/明伦汇编/氏族典/第078卷 > 吴时

按《宋史吴时传》：“时字伸道，邛州人。初举进士，得学究
出身，再试中甲科，知华州郑县。陆师闵干秦蜀茶马，
辟为属。章楶欲以御史荐，力辞之。徽宗求言，远臣上
章封识多不能如式，有司悉却之，时建言乃得达。为
睦亲宅教授，提举永兴军路学事，召为工部员外郎，
即改礼部，兼辟雍司业，迁太仆少卿。张商英罢相，言”
者指时为党，出知耀州，又降通判鼎州，未赴，提举河
东常平。童贯经略北方，访以边事，辄不答。还为大晟
典乐，擢中书舍人、给事中。因进对及取《燕事》，蔡攸闻
之，以告王黼，黼怒，斥为腐儒。时求去，以徽猷阁待制
兼侍读，俄提举上清太平宫，西归卒，年七十八。时敏
于为文，未尝属槁，落笔已就，两学目之曰“立地书厨。”